
TECHNINĖ SPECIFIKACIJA
„LIETUVOS BALSO“ FINALO KLAIPĖDOJE INTEGRUOTOS KOMUNIKACIJOS, VIEŠINIMO IR REKLAMOS PASLAUGŲ PIRKIMAS 
1. Pirkimo objektas
Perkamos „Lietuvos balso“ finalo Klaipėdoje integruotos komunikacijos, viešinimo ir reklamos paslaugos, skirtos Klaipėdos miesto, kaip finalo miesto, žinomumui didinti televizijoje, radijuje, socialiniuose tinkluose ir žiniasklaidoje. Paslaugos taip pat apima komunikacinio ženklo „KlaipėdON“, Dainų šventės ir Jūros šventės komunikaciją bei finalistų pasirodymą Klaipėdos miesto renginyje.
2. Paslaugų teikimo laikotarpis
2.1. Paslaugos pradedamos teikti nuo pirkimo sutarties įsigaliojimo dienos.
2.2. Televizijos projekto „Lietuvos balsas“ finalinis renginys vyks 2026 m. gruodžio 19 d. Klaipėdos „Švyturio“ arenoje. Visos televizijos, radijo, socialinių tinklų ir žiniasklaidos komunikacijos bei viešinimo veiklos turi būti įgyvendintos ne vėliau kaip iki 2026 m. gruodžio 19 d. imtinai.
2.3. Galutinė 2026 m. įgyvendintų komunikacijos ir viešinimo paslaugų ataskaita su jų įvykdymą patvirtinančiais dokumentais pateikiama ne vėliau kaip iki 2026 m. gruodžio 22 d., vadovaujantis 5 skyriumi.
2.4. Techninės specifikacijos 3.9 punkte numatytas finalistų muzikinis pasirodymas turi būti įgyvendintas 2027 m. vasario 16 d. Lietuvos valstybės atkūrimo dienos minėjimo renginyje Klaipėdos „Švyturio“ arenoje. Jo įvykdymą patvirtinantys dokumentai pateikiami atskirai, 5.6 punkte nustatyta tvarka.
3. Perkamų paslaugų apimtis ir reikalavimai
3.1. Klaipėdos miesto logotipo integracija
Ne mažiau kaip 5 „Lietuvos balso“ televizijos laidose integruoti aiškiai matomą ir įskaitomą Klaipėdos miesto logotipą. Naudojimą iš anksto suderinti su Pirkėju. Pateikti vaizdo įrašus ar ištraukas, transliacijų datas ir integracijų laiką.
3.2. Klaipėdos miesto paminėjimai LNK eteryje
Tiekėjas privalo užtikrinti ne mažiau kaip 60 (šešiasdešimt) atskirų Klaipėdos miesto paminėjimų žodžiu ir (ar) audiovizualiniu būdu LNK televizijos eteryje. Šie paminėjimai turi būti papildomi ir negali būti įskaičiuojami į techninės specifikacijos 3.3 punkte numatytus 100 „Lietuvos balso“ finalo televizijos anonsų ir 3.7 punkte numatytus vedėjų pristatymus. Vienu paminėjimu laikomas vienas atskiras transliacijos epizodas, kuriame Klaipėda aiškiai įvardijama žodžiu arba pristatoma audiovizualiniu turiniu; vien tik atsitiktinis miesto pavadinimo pasirodymas ekrane nelaikomas paminėjimu; tas pats epizodas negali būti apskaitomas kelis kartus. Galutinėje ataskaitoje Tiekėjas privalo pateikti kiekvieno paminėjimo datą, laiką, laidą ar kitą televizijos turinį bei paminėjimo pobūdį.
3.3. Finalo televizijos anonsai
Tiekėjas privalo užtikrinti ne mažiau kaip 100 (vieno šimto) „Lietuvos balso“ finalo anonsų transliavimą LNK televizijos eteryje iki 2026 m. gruodžio 19 d. vyksiančio finalo. Kiekviename anonse turi būti aiškiai žodžiu ir (ar) vizualiai nurodoma, kad „Lietuvos balso“ finalas vyks Klaipėdoje. Iš bendro 100 anonsų skaičiaus ne mažiau kaip 30 (trisdešimt) anonsų turi būti transliuojami 18.00–23.00 val. laikotarpiu, o kitų anonsų transliavimo laikas neribojamas. Anonsai turi būti transliuojami ne vieną dieną per projekto viešinimo laikotarpį, užtikrinant nuoseklią finalo Klaipėdoje komunikaciją. Šiame punkte numatyti anonsai neįskaičiuojami į techninės specifikacijos 3.2 punkte nustatytus 60 Klaipėdos miesto paminėjimų. Pasibaigus komunikacijos kampanijai Tiekėjas privalo pateikti anonsų transliavimo suvestinę, kurioje nurodomas faktinis transliuotų anonsų skaičius, kiekvieno anonso transliavimo data ir laikas, taip pat auditorijos pasiekiamumo ir (ar) sugeneruotų auditorijos kontaktų duomenys, jeigu tokie duomenys yra prieinami. Tiekėjas pateikia kiekvieno skirtingo anonso varianto vaizdo arba garso ir vaizdo įrašo pavyzdį, leidžiantį patikrinti Klaipėdos miesto paminėjimą. Tiekėjas pateikia kiekvieno skirtingo anonso varianto vaizdo įrašo pavyzdį, leidžiantį patikrinti Klaipėdos paminėjimą.
3.4. Radijo komunikacija
Tiekėjas privalo užtikrinti ne mažiau kaip 60 (šešiasdešimt) radijo anonsų ir (ar) reklaminių integracijų transliavimą nacionalinę aprėptį turinčiose radijo stotyse. Kiekviename radijo anonse ir (ar) reklaminėje integracijoje turi būti aiškiai minima Klaipėda kaip „Lietuvos balso“ finalo miestas bei integruojamas komunikacinis ženklas „KlaipėdON“. Radijo anonsai ir (ar) reklaminės integracijos turi būti transliuojami iki 2026 m. gruodžio 19 d. vyksiančio „Lietuvos balso“ finalo, skirtingomis dienomis ir įvairiu radijo eterio laiku, užtikrinant nuoseklią projekto komunikaciją. Pasibaigus komunikacijos kampanijai Tiekėjas privalo pateikti radijo transliacijų suvestinę, kurioje nurodomos radijo stotys, kiekvieno anonso ar reklaminės integracijos transliavimo data ir laikas, faktinis transliacijų skaičius bei potencialus auditorijos pasiekiamumas, jeigu tokie duomenys yra prieinami. Tiekėjas taip pat privalo pateikti transliuotų radijo anonsų ir (ar) reklaminių integracijų garso įrašus bei transliacijų įvykdymą patvirtinančius duomenis.
3.5. Socialiniai tinklai
Tiekėjas privalo užtikrinti ne mažiau kaip 20 (dvidešimt) komunikacijos vienetų paskelbimą oficialiuose „Lietuvos balso“ ir (ar) projekto partnerių socialinių tinklų „Facebook“, „Instagram“ ir „TikTok“ kanaluose, tiesiogiai siejant Klaipėdos miestą su „Lietuvos balso“ finalu. Komunikacijos vienetais laikomi socialinių tinklų įrašai, nuotraukų publikacijos, vaizdo įrašai, „Reels“, „Stories“, „TikTok“ vaizdo įrašai ir kiti atitinkamoms platformoms pritaikyti komunikacijos formatai.
Komunikacijos vienetai turi būti paskirstyti taip:
„Facebook“ – ne mažiau kaip 5 publikacijos;
„Instagram“ – ne mažiau kaip 5 publikacijos;
„TikTok“ – ne mažiau kaip 5 publikacijos;
likusios ne mažiau kaip 5 publikacijos – Tiekėjo pasirinktuose išvardytuose socialiniuose tinkluose.
Bendra visų komunikacijos vienetų sklaida turi pasiekti ne mažiau kaip:
500 000 parodymų (impressions);
250 000 pasiektų vartotojų (reach).
Nurodyti rodikliai skaičiuojami sumuojant iki 2026 m. gruodžio 22 d. galutinės ataskaitos parengimo užfiksuotus faktinius atskirų publikacijų socialinių tinklų analitikos duomenis. Pasiektų vartotojų rodiklis (reach) vertinamas pagal atitinkamų platformų pateikiamus duomenis; suminis rodiklis nelaikomas unikalių, nesidubliuojančių asmenų skaičiumi visose platformose. Komunikacijos turinyje turi būti aiškiai pristatoma Klaipėda kaip „Lietuvos balso“ finalo miestas, o pagal komunikacijos pobūdį integruojamas Klaipėdos miesto pavadinimas, miesto vizualinė atributika ir (ar) komunikacinis ženklas „KlaipėdON“. Komunikacijos vienetai turi būti skelbiami iki 2026 m. gruodžio 19 d. vyksiančio „Lietuvos balso“ finalo, užtikrinant nuoseklią projekto sklaidą ir informacijos apie finalą pasiekiamumą. Tas pats turinys, paskelbtas skirtingose socialinių tinklų platformose, gali būti skaičiuojamas kaip atskiras komunikacijos vienetas kiekvienoje platformoje. Pakartotinis tos pačios publikacijos pasidalijimas toje pačioje platformoje nelaikomas nauju komunikacijos vienetu. „Stories“ ir kitų laikinai prieinamų publikacijų atveju Tiekėjas išsaugo publikacijos kopiją ir jos rezultatų analitikos duomenis. Rodikliai fiksuojami ne vėliau kaip galutinės 2026 m. ataskaitos pateikimo dieną.
Tiekėjas pateikia kiekvieno komunikacijos vieneto paskelbimo datą, platformą, aktyvią nuorodą (arba išsaugotą laikinai prieinamos publikacijos kopiją), platformų analitikos išrašus ar ekrano kopijas, patvirtinančias parodymus ir pasiekiamumą, taip pat įsitraukimo bei vaizdo peržiūrų duomenis, kai jie prieinami. Pateikiama bendra visų platformų rezultatų suvestinė.
3.6. Viešinimas žiniasklaidoje
Tiekėjas privalo užtikrinti ne mažiau kaip 8 (aštuonių) faktiškai paskelbtų publikacijų apie televizijos projekto „Lietuvos balsas“ finalą Klaipėdoje nacionalinėse ir (ar) regioninėse žiniasklaidos priemonėse. Publikacijose turi būti aiškiai pristatoma Klaipėda kaip finalo miestas, viešinamas miesto kultūrinis gyvenimas ir (ar) su projektu susijusios temos. Pagal publikacijos pobūdį gali būti integruojamas Klaipėdos miesto logotipas ir (ar) komunikacinis ženklas „KlaipėdON“.
Publikacijos turi būti paskelbtos iki 2026 m. gruodžio 19 d. imtinai, užtikrinant nuoseklų projekto viešinimą. Tas pats turinys, paskelbtas skirtingose žiniasklaidos priemonėse, gali būti skaičiuojamas kaip atskira publikacija kiekvienoje priemonėje. Pakartotinis to paties turinio paskelbimas toje pačioje žiniasklaidos priemonėje nelaikomas nauja publikacija.
Tiekėjas pateikia faktiškai paskelbtų publikacijų sąrašą, kiekvienos publikacijos pavadinimą, žiniasklaidos priemonę, paskelbimo datą ir internetinę nuorodą arba publikacijos kopiją; taip pat potencialios auditorijos pasiekiamumo duomenis, jeigu jie prieinami.
3.7. Vedėjų paminėjimai laidose
Tiekėjas turi užtikrinti, kad ne mažiau kaip 5 (penkiose) televizijos projekto „Lietuvos balsas“ laidose laidų vedėjai žodžiu pristatytų Klaipėdos miestą kaip projekto partnerį ir finalinio renginio miestą, padėkotų Klaipėdos miestui už partnerystę bei paminėtų miesto komunikacinį ženklą „KlaipėdON“. Ne mažiau kaip vienas toks pristatymas privalo būti įgyvendintas 2026 m. gruodžio 19 d. tiesiogiai transliuojamoje finalinėje „Lietuvos balso“ laidoje. Šie pristatymai turi būti atskiri nuo techninės specifikacijos 3.2 punkte numatytų 60 Klaipėdos miesto paminėjimų LNK eteryje ir 3.3 punkte numatytų 100 televizijos anonsų, todėl į jų skaičių neįtraukiami. Tiekėjas privalo pateikti laidų, kuriose buvo įgyvendintas šis reikalavimas, sąrašą, nurodydamas transliavimo datas, ir atitinkamų laidų vaizdo įrašų ištraukas, patvirtinančias šio reikalavimo įvykdymą.
3.8. Dainų šventės integracija
Tiekėjas turi užtikrinti, kad 2026 m. gruodžio 19 d. tiesiogiai transliuojamoje televizijos projekto „Lietuvos balsas“ finalinėje laidoje laidos vedėjas (-ai) ne mažiau kaip 1 (vieną) kartą žodžiu pristatytų ir pakviestų žiūrovus į 2027 m. birželio 6 d. Klaipėdos vasaros koncertų estradoje vyksiančią Vakarų Lietuvos dainų šventę. Pristatymo metu turi būti aiškiai ir suprantamai žodžiu įvardyta visa ši informacija: renginio pavadinimas – „Vakarų Lietuvos dainų šventė“, renginio data – 2027 m. birželio 6 d., renginio vieta – Klaipėdos vasaros koncertų estrada, Klaipėda. Taip pat turi būti išsakytas kvietimas žiūrovams apsilankyti šiame renginyje. Tiekėjas turi pateikti finalinės laidos vaizdo įrašo ištrauką, kurioje būtų užfiksuotas renginio pristatymas ir kvietimas, patvirtinantis visų šiame punkte nustatytų reikalavimų įvykdymą.
3.9. Televizijos projekto „Lietuvos balsas“ finalistų muzikinis pasirodymas
Tiekėjas privalo užtikrinti ne mažiau kaip 4 (keturių) televizijos projekto „Lietuvos balsas“ sezono, kurio finalas vyks 2026 m. gruodžio 19 d., finalistų, įskaitant sezono nugalėtoją, muzikinį pasirodymą gyvai renginio vietoje (ne vaizdo įrašų demonstravimą) 2027 m. vasario 16 d. Lietuvos valstybės atkūrimo dienos minėjimo renginyje Klaipėdos „Švyturio“ arenoje. Bendra visų keturių atlikėjų muzikinės programos trukmė turi būti ne trumpesnė kaip 20 (dvidešimt) minučių; šis reikalavimas netaikomas kiekvienam atlikėjui atskirai. Į 20 minučių trukmę įskaičiuojamas tik faktinis muzikinis atlikimas, neįtraukiant vedėjų kalbų, atlikėjų pristatymų ir techninių pertraukų.
Konkreti atlikėjų sudėtis, pasirodymo laikas ir muzikinė programa iš anksto suderinami su Pirkėju. Tiekėjas užtikrina atlikėjų dalyvavimą, pasirengimą pasirodymui ir padengia jų honorarus bei kitas dalyvavimo organizavimo išlaidas, išskyrus šiame punkte aiškiai nurodytas Pirkėjo apmokamas išlaidas.
Pirkėjas užtikrina atlikėjų techninio ir buitinio raiderio įgyvendinimą bei apmoka atlikėjų ir juos lydinčios komandos kelionės ir maitinimo išlaidas. Šios išlaidos neįtraukiamos į Tiekėjo pasiūlymo kainą. Pasirodymo įvykdymas pagrindžiamas 5.6 punkte nustatyta tvarka.
3.10. Miesto vaizdai finale
Tiekėjas turi užtikrinti, kad 2026 m. gruodžio 19 d. tiesiogiai transliuojamoje televizijos projekto „Lietuvos balsas“ finalinėje laidoje būtų ne mažiau kaip 2 (du) atskiri Klaipėdos miestą pristatantys vaizdinės medžiagos demonstravimo epizodai. Demonstravimo metu turi būti rodomi aiškiai atpažįstami Klaipėdos miesto vaizdai, reprezentuojantys miesto kultūrą, architektūrą, lankytinas vietas, pajūrio aplinką ir (ar) miesto renginius. Vaizdinė medžiaga turi būti kokybiška, tinkama televizijos transliacijai ir formuoti patrauklų Klaipėdos miesto įvaizdį. Tiekėjas savo lėšomis turi parengti arba teisėtai įsigyti visą šiam reikalavimui įgyvendinti reikalingą vaizdinę medžiagą, užtikrinti jos naudojimo teises ir integravimą į tiesioginę finalinės laidos transliaciją. Visos su šio reikalavimo įgyvendinimu susijusios išlaidos turi būti įskaičiuotos į pasiūlymo kainą. Tiekėjas turi pateikti finalinės laidos vaizdo įrašo ištraukas, kuriose užfiksuoti abu Klaipėdos miesto vaizdinės medžiagos demonstravimo epizodai, patvirtinančias šio reikalavimo įvykdymą.
3.11. Jūros šventės komunikacija
Tiekėjas turi užtikrinti, kad 2026 m. gruodžio 19 d. tiesiogiai transliuojamoje televizijos projekto „Lietuvos balsas“ finalinėje laidoje laidos vedėjas (-ai) ne mažiau kaip 1 (vieną) kartą žodžiu paminėtų ir pristatytų Klaipėdoje vykstančią Jūros šventę kaip vieną svarbiausių miesto kultūrinių renginių. Pristatymo metu turi būti aiškiai įvardytas renginio pavadinimas „Jūros šventė“, paminėtas Klaipėdos miestas ir renginys susietas su miesto komunikaciniu ženklu „KlaipėdON“, pabrėžiant Klaipėdą kaip aktyvų, kultūriniais renginiais išsiskiriantį miestą. Tiekėjas turi pateikti finalinės laidos vaizdo įrašo ištrauką, kurioje užfiksuotas Jūros šventės pristatymas, patvirtinantis šio reikalavimo įvykdymą.
4. Paslaugų organizavimas ir derinimas
4.1. Tiekėjas užtikrina 3 skyriuje nurodytų komunikacijos paslaugų organizavimą, koordinavimą ir įgyvendinimą, laikydamasis nustatytų kiekybinių, kokybinių ir turinio reikalavimų. Televizijos, radijo, socialinių tinklų ir žiniasklaidos veiklos turi būti tarpusavyje suderintos ir nuoseklios.
4.2. Tiekėjas ne vėliau kaip per 5 (penkias) darbo dienas nuo sutarties įsigaliojimo pateikia Pirkėjui komunikacijos veiklų įgyvendinimo planą, kuriame nurodomos planuojamos veiklos, vykdymo laikotarpiai, kanalai ir numatomi rezultatai.
4.3. Pagrindinės komunikacijos žinutės, Klaipėdos miesto pristatymo informacija, miesto logotipai ir miesto vaizdinė medžiaga turi būti iš anksto suderinti su Pirkėju. Atskirų reklaminių pranešimų tekstų, scenarijų ar kiekvienos publikacijos papildomas derinimas neprivalomas, jeigu jų turinys atitinka suderintas pagrindines žinutes.
4.4. Tiekėjas naudoja oficialius Pirkėjo pateiktus Klaipėdos miesto logotipus ir komunikacinio ženklo „KlaipėdON“ grafinę medžiagą, laikydamasis nustatytų naudojimo reikalavimų. „KlaipėdON“ privalomai naudojamas tais atvejais, kurie tiesiogiai nurodyti 3 skyriuje.
4.5. Komunikacijos veiklų grafikas ir papildomos veiklos gali būti koreguojami iš anksto raštu suderinus su Pirkėju. Pakeitimai negali sumažinti nustatytų paslaugų apimčių, privalomų pasiekiamumo rodiklių ar padidinti paslaugų kainos.
5. Ataskaitos ir rezultatų pagrindimas
5.1. Tiekėjas privalo kiekvieną savaitę pateikti Pirkėjui trumpą komunikacijos veiklų įgyvendinimo ataskaitą, kurioje nurodomos per ataskaitinį laikotarpį įvykdytos televizijos, radijo, socialinių tinklų ir žiniasklaidos viešinimo veiklos, pasiekti rezultatai bei artimiausiu metu planuojamos veiklos.
5.2. Ne vėliau kaip iki 2026 m. gruodžio 22 d. Tiekėjas privalo pateikti Pirkėjui galutinę 2026 m. įgyvendintų komunikacijos paslaugų ataskaitą su visais techninės specifikacijos reikalavimų įvykdymą patvirtinančiais dokumentais ir duomenimis.
5.3. Galutinėje ataskaitoje turi būti pateikti šie duomenys ir įrodymai:
5.3.1. Televizijos komunikacija
Televizijos laidų, kuriose buvo demonstruojamas Klaipėdos miesto logotipas, sąrašas, nurodant laidų pavadinimus, transliavimo datas ir pateikiant atitinkamas vaizdo įrašų ištraukas.
Ne mažiau kaip 60 Klaipėdos miesto paminėjimų LNK televizijos eteryje suvestinė, nurodant kiekvieno paminėjimo datą, laiką, laidą ar transliacijos pobūdį ir paminėjimo turinį.
Ne mažiau kaip 100 televizijos anonsų transliavimo suvestinė, nurodant kiekvieno anonso datą ir laiką bei atskirai išskiriant ne mažiau kaip 30 anonsų, transliuotų nuo 18.00 iki 23.00 val.
Televizijos laidų, kuriose vedėjai pristatė Klaipėdos miestą kaip projekto partnerį ir finalinio renginio miestą, sąrašas ir atitinkamos vaizdo įrašų ištraukos.
Finalinės laidos vaizdo įrašų ištraukos, patvirtinančios Vakarų Lietuvos dainų šventės pristatymą, Jūros šventės paminėjimą ir ne mažiau kaip dviejų atskirų Klaipėdos miesto vaizdinės medžiagos demonstravimo epizodų įgyvendinimą.
Televizijos transliacijų auditorijos duomenys, jeigu jie prieinami, nurodant duomenų šaltinį. Minimalus televizijos žiūrovų skaičius nenustatomas.
5.3.2. Radijo komunikacija
Ne mažiau kaip 60 radijo reklaminių pranešimų ir (ar) integracijų transliavimo suvestinė, nurodant radijo stotį, transliavimo datą, laiką ir pranešimo ar integracijos pobūdį.
Kiekvieno skirtingo radijo reklaminio pranešimo ar integracijos garso įrašas, patvirtinantis Klaipėdos miesto, kaip finalinio renginio miesto, ir komunikacinio ženklo „KlaipėdON“ paminėjimą.
Radijo auditorijos pasiekiamumo duomenys, jeigu tokie duomenys prieinami.
5.3.3. Socialinių tinklų komunikacija
Visų paskelbtų komunikacijos vienetų suvestinė pagal platformas su datomis, nuorodomis (arba išsaugotomis laikinų publikacijų kopijomis), kiekvieno įrašo parodymų ir pasiekiamumo rodikliais bei bendrais visų platformų rezultatais. Rodikliai pagrindžiami platformų analitikos išrašais arba ekrano kopijomis; pateikiami įsitraukimo ir peržiūrų duomenys, kai jie prieinami.
5.3.4. Viešinimas žiniasklaidoje
Faktiškai paskelbtų publikacijų sąrašas, nurodant kiekvienos publikacijos pavadinimą, žiniasklaidos priemonę, paskelbimo datą, nuorodą arba kopiją ir potencialų auditorijos pasiekiamumą, jeigu jis prieinamas.
5.4. Tiekėjas privalo pateikti informaciją taip, kad Pirkėjas galėtų aiškiai nustatyti kiekvieno techninės specifikacijos reikalavimo įvykdymą. Televizijos komunikacijos atveju pateikiamos atitinkamų transliacijų vaizdo įrašų ištraukos; visų laidų įrašų pateikti neprivaloma.
5.5. Pirkėjas pateiktą galutinę ataskaitą ir ją pagrindžiančius dokumentus patikrina per 3 (tris) darbo dienas nuo jų gavimo, siekiant užtikrinti rezultatų patikrinimą iki kalendorinių metų pabaigos. Nustačius ataskaitos ar pagrindžiančių dokumentų trūkumų, Tiekėjas privalo juos pašalinti ir pateikti patikslintą informaciją per 1 (vieną) darbo dieną nuo Pirkėjo pastabų gavimo.
5.6. Techninės specifikacijos 3.9 punkte numatyto keturių televizijos projekto „Lietuvos balsas“ finalistų pasirodymo 2027 m. vasario 16 d. įvykdymas pagrindžiamas atskirai, po renginio. Tiekėjas ne vėliau kaip per 3 (tris) darbo dienas po pasirodymo pateikia Pirkėjui informaciją apie pasirodžiusius atlikėjus, faktišką pasirodymo trukmę ir vaizdo įrašą arba kitą objektyvų pasirodymo įvykdymą patvirtinantį dokumentą.
5.7. Visos ataskaitos, suvestinės ir reikalavimų įvykdymą pagrindžiantys dokumentai pateikiami Pirkėjui į  elektroninį paštą: agne@zvejurumai.lt elektroniniu formatu. Skaitiniai duomenys turi būti aiškiai susieti su atitinkamais techninės specifikacijos punktais, kad būtų galima patikrinti nustatytų kiekių ir pasiekiamumo rodiklių įvykdymą.
6. Bendrieji techniniai reikalavimai
6.1. Visi techninėje specifikacijoje nurodyti televizijos, radijo, socialinių tinklų ir žiniasklaidos komunikacijos rodikliai yra privalomi. Vienos komunikacijos priemonės rezultatų viršijimas negali kompensuoti kitos priemonės neįvykdytų reikalavimų.
6.2. Tiekėjas užtikrina, kad komunikacijos veiklos ir naudojama vaizdinė, garsinė, tekstinė bei kita medžiaga atitiktų taikytinus teisės aktus, įskaitant reklamos, autorių ir gretutinių teisių bei asmens duomenų apsaugos reikalavimus, ir kad būtų turimos būtinos medžiagos naudojimo teisės bei leidimai.
6.3. Pirkėjui suteikiama neterminuota teisė nekomerciniais informavimo ir viešinimo tikslais naudoti pagal šią techninę specifikaciją specialiai Klaipėdos miesto viešinimui sukurtą medžiagą tiek, kiek tai nepažeidžia autorių, atlikėjų, transliuotojų ir kitų trečiųjų asmenų teisių. Konkreti suteikiamų teisių apimtis detalizuojama pirkimo sutartyje.
6.4. Visos techninėje specifikacijoje numatytoms paslaugoms įgyvendinti būtinos organizavimo, koordinavimo, kūrybinės, gamybos, transliavimo, publikavimo, medžiagos parengimo ir rezultatų pagrindimo išlaidos turi būti įskaičiuotos į Tiekėjo pasiūlymo kainą, išskyrus 3.9 punkte aiškiai nurodytas Pirkėjo užtikrinamas sąlygas.

7. Aplinkos apsaugos kriterijų (AAK) reikalavimai
Vadovaujantis Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (toliau – Aprašas):
7.1. perkamos Paslaugos yra nematerialaus pobūdžio (intelektinės) paslaugos, nesusijusios su materialaus objekto sukūrimu, kurių teikimo metu nenumatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos (Aprašo 4.4.3 papunktis).
7.2. taip pat paslaugų teikimo metu Tiekėjas įsipareigoja mažinti popieriaus sunaudojimą, atsisakyti nebūtino dokumentų kopijavimo ir spausdinimo (Aprašo 4.4.4.1 papunktis). Visi su Sutarties vykdymu susiję dokumentai turi būti pateikiami elektronine forma, o kiti dokumentai pasirašomi elektroniniu parašu, išimtiniais atvejais dokumentai gali būti pateikiami popierine forma, jeigu tokia forma privaloma pagal teisės aktus arba Pirkėjas nurodo tokį būtinumą. Tokiu atveju turi būti naudojamas perdirbtas popierius, atitinkantis Apraše nustatytus minimalius aplinkos apsaugos kriterijus.



